Document ID: 32013D0445

PROVEDBENA ODLUKA KOMISIJE
оd 29. kolovoza 2013.
o izmjeni Priloga E Direktivi Vijeća 91/68/EEZ u pogledu obrazaca zdravstvenih certifikata za trgovinu ovcama i kozama unutar Unije te zdravstvenih zahtjeva povezanih s grebeži
(priopćeno pod brojem dokumenta C(2013) 5527)
(Tekst značajan za EGP)
(2013/445/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 91/68/EEZ od 28. siječnja 1991. o uvjetima zdravlja životinja koji se primjenjuju na trgovinu ovcama i kozama unutar Zajednice (1), a posebno njezin članak 14. stavak 2.,
budući da:
(1)
Direktivom 91/68/EEZ utvrđuju se uvjeti zdravlja životinja kojima je uređena trgovina ovcama i kozama unutar Unije. Među ostalim, tom je Direktivom predviđeno da ovce i koze tijekom prijevoza do njihova odredišta mora pratiti zdravstveni certifikat u skladu s obrascima I., II. ili III. iz Priloga E toj Direktivi.
(2)
Uredbom (EZ) br. 999/2001 Europskog parlamenta i Vijeća (2) utvrđena su pravila za sprečavanje, kontrolu i iskorjenjivanje određenih transmisivnih spongiformnih encefalopatija (TSE) kod goveda, ovaca i koza. U Prilogu VII. toj Uredbi navedene su mjere za kontrolu i iskorjenjivanje TSE-ova. Nadalje, u poglavlju A Priloga VIII. toj Uredbi utvrđeni su uvjeti za trgovinu živim životinjama, sjemenom i embrijima unutar Unije.
(3)
S obzirom na nove znanstvene dokaze, Uredba (EZ) br. 999/2001 izmijenjena je Uredbom Komisije (EU) br. 630/2013 (3). Izmjenama Uredbe (EZ) br. 999/2001 ukinuta je većina ograničenja u pogledu atipičnog grebeža. Njima se pravila povezana s trgovinom ovcama i kozama unutar Unije dodatno usklađuju sa standardima Svjetske organizacije za zdravlje životinja (OIE) kao odraz strožeg pristupa u pogledu klasičnog grebeža.
(4)
Obrasce zdravstvenih certifikata II. i III. iz Priloga E Direktivi 91/68/EEZ potrebno je stoga izmijeniti kako bi se njima u obzir uzeli zahtjevi povezani s trgovinom ovcama i kozama unutar Unije utvrđene Uredbom (EZ) br. 999/2001, kako je izmijenjena Uredbom (EU) br. 630/2013.
(5)
Osim toga, formate obrazaca zdravstvenih certifikata I., II. i III. iz Priloga E Direktivi 91/68/EEZ potrebno je prilagoditi formatu koji je predviđen Uredbom Komisije (EZ) br. 599/2004 (4).
(6)
Direktivu 91/68/EEZ stoga treba na odgovarajući način izmijeniti.
(7)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog E Direktivi 91/68/EZ zamjenjuje se tekstom iz Priloga ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 29. kolovoza 2013.

Labels: 0
3
6